Jesus se laaste opdrag aan sy dissipels voor sy hemelvaart was om die boodskap van verlossing die ganse wêreld in te dra. Die kerk is nou bykans 2,000 jaar al besig met die uitvoering van hierdie opdrag, en steeds is die taak nie afgehandel nie. 'n Groot deel van die wêreld se inwoners het nog steeds nie gehoor nie.
Jesus het ook gesê: "Die oes is groot, maar die arbeiders min. 38Bid dan die Here aan wie die oes behoort, om arbeiders uit te stuur vir sy oes."
Matt 9:37 - 38
By Wonderboom Suid maak ons erns met hierdie opdragte van Jesus. Ons bid nie net nie, maar help ook sendelinge wat in die sendingveld staan op praktiese manier d.m.v. die SOD - Sendelinge Ondersteunings Diens.
SOD - Sendelinge Ondersteunings Diens :
Besoek gerus die SOD webwerf - www.sod.org.za om meer te wete te kom van die sendelinge wat deur ons ondersteun word. Vanweë die feit dat 'n webwerf internasionaal sigbaar is, en dat sommige sendelinge in lande werk waar hulle lewe in gevaar kan kom as dit bekend raak dat hulle daar is vir Christelike werk, kan ons nie al die sendelinge se inligting op die webwerf plaas nie.
Bid asb. vir hulle. Hulle werk onder moeilike omstandighede en met groot opoffering. Bid dat die Here hulle sal seën en ook dat Hy die saad wat gesaai word, sal seën sodat daar 'n groot oes kan wees.
Paulus het vir Timoteus gesê:
Verkondig die woord, hou daarmee vol, tydig en ontydig ...
2 Tim 4: 2
Op elke moontlike manier probeer ons die boodskap oordra. Die Woordbord op die hoek van 12e Laan en De Beer straat word gereeld opgedateer met nuwe teksverse en baie positiewe terugvoer word ontvang van mense wat verbyry en dit lees.
Foto: Frikkie en Atna by die Bybelwa
Ons wil die Bybel - Brood van die Lewe - so beskikbaar as moontlik maak.
Vir hierdie doel is 'n sleepwa spesiaal ingerig en toegerus met 'n groot aantal Bybels in verskillende tale. Spanne mense sal oor naweke met die sleepwa op plekke gaan staan waar daar groot getalle mense verby beweeg en dan Bybels teen kosprys verkoop. Dit is 'n liefdesdiens - daar word nie wins gemaak nie.